
Р Е Ш Е Н И Е
№ РП–416–19–026
Днес, на 19.06.2019г., Комисията за противодействие на корупцията и за отнемане на незаконно придобитото имущество /КПКОНПИ/ в състав:
Заместник-председател: Антон Славчев
Член: Пламен Йоцов
Член: Силвия Къдрева
У С Т А Н О В И:
Производството е по реда на чл.71, ал.1, пр.1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано по сигнал с рег. № ЦУ01-С-416 от 30.05.2019г., обединен със сигнал с рег. № ЦУ01-С-426 от 31.05.2019г.
	Сигналът е насочен срещу А.М. – директор на Дирекция „Специализирана администрация – Надзор, лицензионни, регистрационни и правни режими“ в Съвета за електронни медии (СЕМ).
	В сигнала се съдържат твърдения за евентуален конфликт на интереси, свързан с участието на А.М., като директор на Дирекция „Специализирана администрация – Надзор, лицензионни, регистрационни и правни режими“ в СЕМ, в обявения конкурс за Генерален директор на Българско национално радио (БНР).
	Към сигнала са приложени като доказателства Решение № РД-95-53 от 09.05.2019г. на СЕМ за обявяване на процедура за избор на Генерален директор на БНР, скрийншот от официалния сайт на СЕМ на прессъобщение от 27.05.2019г. и Заповед №ЧР-14-105/ 27.05.2019г. на Председателя на СЕМ.
При проверката относно допустимостта на сигнала се установи, че същият не отговаря на изискванията на чл.47, ал.1 от ЗПКОНПИ – лицето, срещу което е подаден сигнала не попада в обхвата на лицата, заемащи висша публична длъжност по чл.6, ал.1 от ЗПКОНПИ.
От събраните в хода на административното производство доказателства Комисията установи следното от фактическа страна:
Сигналът е подаден от физическо лице с посочени три имена, ЕГН, адрес и е подписан.
При проверка на електронните страници на СЕМ, рубрика „Контакти“, А.М. е посочена като директор „Специализирана администрация – НЛРПР“.
При така установената фактическа обстановка, Комисията стигна до следните правни изводи:
Предпоставките за започване на производството за установяване на конфликт на интереси са уредени в чл.47, ал.1 и чл.48, ал.1 от ЗПКОНПИ – сигналът се подава в писмена форма и съдържа: три имена, единен граждански номер, адрес, телефон, факс и електронен адрес, дата на подаване на сигнала и подпис на подателя; имената на лицето, срещу което се подава сигнала и заеманата от него висша публична длъжност; данни за твърдяно нарушение на ЗПКОНПИ, като място и период на извършване на нарушението и описание на деянието, както и позоваване на документи или други източници, които съдържат информация, подкрепяща изложеното в сигнала. При наличието на посочените предпоставки Комисията е длъжна да започне, проведе и приключи производство, спазвайки принципа на служебното начало, съгласно чл.9 от АПК. При липсата на предвидените в закона условия производството следва да се прекрати. 
Според чл.6, ал.1, т.35 от ЗПКОНПИ лица, заемащи висша публична длъжност са генералните директори на Българската национална телевизия, на Българското национално радио и Българската телеграфна агенция. 
А.М., в качеството й на директор на Дирекция „Специализирана администрация – Надзор, лицензионни, регистрационни и правни режими“ в Съвета за електронни медии не е лице, заемащо висша публична длъжност и не попада в приложното поле на чл.6, ал.1, т.1-50 от ЗПКОНПИ. Участието й в процедурата за избор на Генерален директор на Българското национално радио не й придава качеството на лице, заемащо висша публична длъжност.
В качеството й на директор на специализирана дирекция в Съвета за електронни медии Милкова е лице по §2, ал.1, т.1 от Допълнителните разпоредби на ЗПКОНПИ. 
Наличието на лице, заемащо висша публична длъжност, е съществена материалноправна предпоставка за провеждане на производството пред Комисията за противодействие на корупцията и за отнемане на незаконно придобитото имущество, за която тя следи служебно. Липсата на тази предпоставка - субект, или лице, заемащо висша публична длъжност, срещу което да се проведе административното производство, се явява пречка за разглеждане на сигнала от страна на Комисията и е основание за прекратяване на производството и изпращане на сигнала по компетентност на органа по избора или назначаването, на основание чл.47, ал.5 от ЗПКОНПИ. 
Предвид гореизложеното, на основание чл.27, ал.2 от АПК, във вр. с чл.6, ал.1 и чл.47, ал.5, във връзка с §2, ал.5 от Закона за противодействие на корупцията и за отнемане на незаконно придобитото имущество,
Комисията за противодействие на корупцията и за отнемане на незаконно придобитото имущество,


Р Е Ш И: 
ПРЕКРАТЯВА производството по сигнал с рег. № ЦУ01-С-416/30.05.2019г. против А.М.К., директор на Дирекция „Специализирана администрация – Надзор, лицензионни, регистрационни и правни режими“ в Съвета за електронни медии.
ПРЕПРАЩА сигнал с рег. № ЦУ01-С-416/30.05.2019г. на КПКОНПИ по компетентност на Съвета за електронни медии за предприемане на необходимите действия.
След приключване на проверката по сигнала Съветът за електронни медии следва да уведоми КПКОНПИ за резултатите от същата.
Препис от решението да се изпрати, ведно с цялата административна преписка на Софийска градска прокуратура, с оглед преценка за реализиране на правомощията по чл.76, ал.2 от ЗПКОНПИ.
С РЕШЕНИЕТО ДА БЪДЕ ЗАПОЗНАТА Дирекция „Противодействие на корупцията“.
КОМИСИЯ:
Заместник-председател:…………………………/Антон Славчев/
Член:……………………………………./Пламен Йоцов/
Член:……………………………………. /Силвия Къдрева/

